Genova - Inte sti urtimi giorni de vacansa in Emorpdà profitto pe vedde di amixi che durante l’anno no gh’ò occaxon de incontrâ – scinché no stramuiò chì pe delongo. Anni de frequentaçion de sti paixi, inte tutti i meixi de l’anno, m’an fæto conosce un çerto numero de persoñe originäie do pòsto che m’è cao vedde quande pòsso. Pròpio vëi, à lato di discorsci in scî attentati che an interessou a Catalogna un pâ de giorni fa, l’è sciortio unna verboa ch’a peu vegnî à taggio pe parlâ de un tema che spesse vòtte o sata feua tra chi o se dà breiga co-o zeneise. Donca, inte s’introtæra mediterranio donde i promontöi da còsta lascian fito spaçio a-e colliñe e a-a ciaña, i diversci paixi – comme succede dapertutto – avvardan giosamente de rivalitæ e di pregiudiçi che spesse vòtte affondan e reixe inti tempi d’accai. Mi, pe exempio, l’è za do tempo che sò che quelli de Verges son tegnui pe strafaläi e un pittin nesci da-i seu vexin.
O fæto o l’è che Verges o l’è un paise con unna seu personalitæ, ch’a se riflette fiña into seu parlâ (son i soli che, pe dîne uña, deuvian l’auxialiâ “ëse” inti verbi de movimento, incangio de “avei”, comme prevedde o catalan standard), donca i atri ghe dan adòsso. Coscì vëi un amigo o ghe tegniva à fâme savei che quande quarchidun o fa unna belinata, ò o no capisce quarcösa, ò insomma o se compòrta da nescio pe quarche raxon, se ghe dixe: “sembla que hagis anat al cole a Verges” (pâ che ti seggi anæto à scheua à Verges). Mi ripeto a frase pe fâla mæ, e provâ in futuo à deuviâla inte quarche scituaçion, ma l’amigo o me fa: “scì, ma ti devi imprende à dîla co-a còccina de chì, sedonca a no fonçioña”. A prononçia locale, me spiegan, a l’è: “sembl’ qu’hagis ‘nat (a) col’a Vergias”, donde a primma “a”, quella de “sembla”, a scenta pöcassæ, a “e” de “que” a se fonde co-a “a” de “hagis”, eccetera.
Unna prosodia, insomma, ben ben despægia da comme a frase a se vedde scrita. A lengua catalaña, comme a ciù parte de lengue, a l’à trovou a seu scistemaçion ortografica definitiva a-o prinçipio do Neuveçento, ma gh’è vosciuo trent’anni de rattelle pe decidde se scrive, pe exempio, “economicas” ò “economiques” (prononçiou, se o fïse scrito in zeneise, “econòmicas”), “bosc” incangio de “bosch”, ò donca “cavall” inveçe de “cavalh”. In sciâ fin an deçiso pe “economiques”, “bosc” e “cavall”, e risòlto un muggio de atre cöse, ma l’è pe dî che i problemi ghe î an tutti, e gh’è fiña stæto chi o no l’à mai accettou che unna propòsta conträia a-a seu vixon a segge diventâ nòrma, e finché o l’à scampou o l’à continuou à scrive a-a seu mainea. Però, e sto chì o l’è ponto importante, nisicun o l’à mai pensou, ma manco pe un momento, de reprodue into scrito i soin esatti do parlou; nisciun o l’à mai pensou che se poesse scrive quarcösa do tipo: “sembl’ qu’hagis ‘nat (a) col’a Vergias”.
Sta stöia a m’à fæto vegnî in cheu che incangio, purtròppo, chì da niatri gh’è de quelli che vorrievan che in zeneise se scrivesse “comme se parla”, sensa poñise di dubbi de nisciuña smersa, e che vorrievan impî o nòstro scrive de segni grafichi missi abrettio, con l’intendimento de rende a prosodia. A l’è unna stöia picciña, legia comme se conven in agosto, ma l’ò vosciua contâ perché magara ammiando i fæti di atri se riesce à capî megio i caxi nòstri. Sempre che un o no segge anæto à scheua à Verges.
Lescico
Abrettio: a caso
Accai (tempi de): tempi antichi
Avvardan: conservano
Cao (m’è): ho piacere
Cheu (vegnî in): venire in mente
Ciaña: piana
Delongo: sempre
Despægia: diversa
Deuvian: adoperano
Feua: fuori Fiña: persino
Fito: presto
Incangio: invece
Legia: leggera
Muggio: mucchio
Paixi: paesi
Pöcassæ: quasi, più o meno
Reixe: radici
Scampou: campato
Scenta: sparisce
Smersa: tipo
Sedonca: altrimenti
Soin: suoni
Stranfäi: bizzarri
Stramuiò: trasferirò
Vëi: ieri
Verboa: aneddoto
lij_Latn lij_Latn lij_Latn lij_Latn lij_Latn glg_Latn vec_Latn crh_Latn ita_Latn lij_Latn vec_Latn lij_Latn lij_Latn lij_Latn ita_Latn plt_Latn lij_Latn eus_Latn lij_Latn vec_Latn ita_Latn lij_Latn lmo_Latn lij_Latn lij_Latn vec_Latn ita_Latn scn_Latn lij_Latn ita_Latn vec_Latn